**M108** (מ-**Messier 108** או **NGC 3556**) היא גלקסיית מוט ספירלית הנמצאת במרחק של כ-46 מיליון שנות אור מכדור הארץ בקבוצת הכוכבים הדובה הגדולה. היא הוספה לקטלוג מסיה רק בשנת 1953, 172 שנים אחרי גילוייה, על ידי האסטרונום אוון גינגריץ'.

היסטוריה
--------

M108 התגלתה ב-19 בפברואר 1781 על ידי עוזרו של שארל מסיה, האסטרונום הצרפתי פייר מאשן, שדיווח על תגליתו למסיה. מסיה צפה בה ככל הנראה רק ב-24 במרץ כאשר צפה בערפילית הינשוף (M97) הסמוכה והכניס אותה לקטלוג מסיה. מסיה כתב שהערפילית נמצאת ליד ערפילית הינשוף, שהיא התגלתה על ידי מאשן יומיים או שלושה אחרי שגילה את M97 ושיש לחשב את הקואורדינטות שלה. מסיבה לא ידועה מסיה חישב את מיקומה של M108 רק אחרי פרסום הקטלוג ולכן היא לא נכללה בו, אך מסיה רשם את הקואורדינטות שלה על גבי עותק פרטי של הקטלוג. במכתב ששלח מאשן בשנת 1783 ליוהאן ברנולי השלישי הוא סיפר על גילויה של M108, וציין את מיקומה בסמוך ל-M97 ולכוכב מראק. ויליאם הרשל צפה בגלקסיה בשנת 1789 בלי שידע על גילויה המוקדם יותר על ידי מאשן, ותיאר אותה כבהירה מאוד ומאורכת מאוד. הוא ציין גם שבמרכזה יש כוכב בהיר שאינו קשור אליה. ג'ון הרשל צפה בה בשנת 1831 ותיאר אותה כערפילית בהירה וגדולה מאוד עם צורה מאורכת עם כוכב בהיר במרכזה וכוכב או שניים חיוורים יותר. בשנת 1918 ביצע האסטרונום האמריקאי הבר קרטיס צילום ארוך חשיפה של מספר ערפיליות וביניהן M108, וגילה את המבנה הספירלי שלה. רק ב-1953 גילה אוון גינגריץ' את הזהות של הקואורדינטות שרשם מסיה ושל המיקום של NGC 3556.

עד היום נצפתה ב-M108 סופרנובה אחת, SN 1969B, מסוג II שהגיעה לדרגת בהירות 14.

תצפית
-----

M108 נמצאת כמעלה וחצי ממזרח-דרום-מזרח לכוכב מראק. ערפילית הינשוף נמצאת כ-50 דקות קשת מדרום-מזרח לה. עם בהירות נראית מדרגה 10 דרוש טלסקופ חובבים כדי לצפות בה ולהבחין בצורתה המאורכת. נחוץ צילום ארוך חשיפה כדי לראות את המבנה הספירלי שלה.

תכונות
------

מישור הדיסקה של M108 כמעט מקביל לקו הראייה אליה כך שהיא נראית ארוכה וצרה מאוד. אורכה הזוויתי הוא כ-8.7 דקות קשת שממרחק של 46 מיליון שנות אור שקול לקוטר של כ-115,000 שנות אור. את M108 מקיפה מערכת של כ-300 צבירים כדוריים שמשתרעת עד למרחק של כ-65,000 שנות אור ממרכז הגלקסיה. מתנועת הצבירים סביב הגלקסיה ניתן לחשב את מסתה שמוערכת בכ-‎1.26×1011‎ מסות שמש. בתצפיות שנעשו על ידי טלסקופ החלל שפיצר התגלה של-M108 יש גרעין גלקטי פעיל שבמרכזו חור שחור שמסתו כ-‎2.4×107‎ מסות שמש.

קישורים חיצוניים
----------------

ויקישיתוף מדיה וקבצים בנושא **M108** בוויקישיתוף
* M108 בדפי מסיה של SEDS
* M108, בבסיס הנתונים SIMBAD לגרמי שמיים אסטרונומיים

הערות שוליים
------------

1. 1 2  NED: M108
2. ↑  L. C. Ho, A. V. Filippenko & W. L. W. Sargent: A Search for ``Dwarf *Seyfert Nuclei. III. Spectroscopic Parameters and Properties of the Host Galaxies*, The Astrophysical Journal Supplement Series, Vol. 112, Issue 2, p. 364
3. 1 2  K. L. Rhode, S. E. Zepf, A. Kundu & A. N. Larner: Global Properties of the Globular Cluster Systems of Four Spiral Galaxies, The Astronomical Journal, Volume 134, Issue 4, pp. 1413
4. ↑  Pierre Méchain: Letter of May 6, 1783
5. ↑  S. Satyapal, D. Vega, R. P. Dudik, N. P. Abel & T. Heckman: Spitzer Uncovers Active Galactic Nuclei Missed by Optical Surveys in 7 Late-type Galaxies

| קטלוג מסיה |
| --- |
| צבירי כוכבים | M2 • M3 • M4 • M5 • M6 • M7 • M9 • M10 • M11 • M12 • M13 • M14 • M15 • M18 • M19 • M21 • M22 • M23 • M24 • M25 • M26 • M28 • M29 • M30 • M34 • M35 • M36 • M37 • M38 • M39 • M41 • M44 • M45 • M46 • M47 • M48 • M50 • M52 • M53 • M54 • M55 • M56 • M62 • M67 • M68 • M69 • M70 • M71 • M72 • M75 • M79 • M80 • M92 • M93 • M103 • M107 |  |
| גלקסיות | M31 • M32 • M33 • M49 • M51 • M58 • M59 • M60 • M61 • M63 • M64 • M65 • M66 • M74 • M77 • M81 • M82 • M83 • M84 • M85 • M86 • M87 • M88 • M89 • M90 • M91 • M94 • M95 • M96 • M98 • M99 • M100 • M101 • M102 • M104 • M105 • M106 • M108 • M109 • M110 |
| ערפיליות | M1 • M8 • M16 • M17 • M20 • M27 • M42 • M43 • M57 • M76 • M78 • M97 |
| אחרים | M40 • M73 |
| שארל מסיה • קטלוג קלדוול • הקטלוג הכללי החדש |